**ZŠ Jána Bakossa –aj z pohľadu ekonomickej analýzy**

Vzhľadom na veľkú podporu, ktorú rodičom a vedeniu tejto školy, každý deň prejavujú ďalší a ďalší občania nášho mesta, a to hlavne podpismi na petícii, **vedenie mesta sa usiluje za každú cenu spochybniť vecné argumenty rodičov a vedenia školy - svedčiace proti zrušeniu tejto školy**, ktoré boli prezentované prostredníctvom médií, podaním podnetu na prokuratúru, ako aj na stretnutí na MŠ SR.

Vedenie mesta v súčasnosti okrem iného tvrdí, že náklady na žiaka ZŠ Jána Bakossa v roku 2013 predstavovali sumu 2400,00 €, kým na iných školách to bolo okolo 1800,00 €... Ing. Anna Harmaniaková, PhD ( o.i. aj súdna znalkyňa pôsobiaca v ekonomickej oblasti) vypracovala kompletnú ekonomickú analýzu za rok 2013 ( *poznámka :* rozpočet a následne vyúčtovanie sa vypracúva za obdobie kalendárneho roka, nie za obdobie školského roka).

V zmysle tejto ekonomickej analýzy, náklady na žiaka ZŠ Jána Bakossa predstavovali za rok 2013 sumu vo výške **1.897,22 EUR**, čo znamená, že údaje vedenia mesta o sume **2.400,00 EUR – sú nepravdivé,** čo znamená, že náklady na žiaka ZŠ Jána Bakossa sú takmer rovnaké ako  náklady na žiaka v ostatných mestských školách.

Vedenie mesta zároveň tvrdí, že ZŠ Jána Bakossa navštevuje len 20% detí z najbližšieho okolia... Skutočnosť, že ide o nepravdivú informáciu, jednoznačne potvrdzuje správa doručená Školskej inšpekcii, v zmysle ktorej, ZŠ Jána Bakosa navštevuje 148 detí z jej školského obvodu, 31 detí ( ktoré majú síce trvalý pobyt mimo školského obvodu, ale majú v jej školskom obvode prechodný pobyt) t.j. spolu 179 žiakov ( 79,5%) a zvyšných 73 žiakov ( 20,5 % ) sú žiaci, ktorých rodičia sa rozhodli pre ZŠ Jána Bakossa, z dôvodu, že ju považovali za najlepšiu v BB.

Vedenie mesta tiež informuje verejnosť, že v školách ( mestských) je vyše tisíc voľných miest - pričom na svojej internetovej stránke uvádza, že základné školy majú voľné kapacity v rozsahu 702 voľných miest.

Zaujímavú informáciu poskytol verejnosti aj p. Maťaš ( vedúci školského úradu), a to pokiaľ ide o normatívny počet žiakov v základnej škole – údajne má ísť o počet 25-27 žiakov na triedu...

V zmysle platného školského zákona – je normatívny **N A J V Y Š Š Í POČET** žiakov v základnej škole nasledovný :

* 22 žiakov v triede prvého ročníka
* 25 žiakov v triede druhého až štvrtého ročníka
* 29 žiakov v triede piateho až deviateho ročníka.

V súvislosti s  uvedeným je potrebné brať do úvahy skutočnosť, že v triedach, v ktorých

sú umiestnené integrované deti ( v ZŠ Jána Bakossa je spolu  25 integrovaných detí) tento normatív neplatí.

Vedenie mesta ďalej vyhlasuje, že zrušením ZŠ Jána Bakossa a ZŠ Hronská ušetrí finančné prostriedky vo výške 300.000,00 € ročne, ktoré majú byť použité na ostatné mestské školy...

Je verejne známe, že – v dôsledku trestuhodnej nedbalosti vedenia mesta – naše mesto prišlo o sumu vo výške 4 milióny € z eurofondov, ktoré boli určené práve na rekonštrukciu mestských škôl... A teraz, vedenie mesta a poslanci tvrdia, že pre účely plánovanej výmeny okien na 7 mestských školách musí mesto šetriť, čo údajne dosiahne zrušením ZŠ Jána Bakossa a ZŠ Hronská...V súvislosti s uvedeným, je potrebné poukázať na argumenty vedenia mesta, že poslanci dokonca podmienili schválenie výmeny okien na 7 mestských školách tým, že **M E S TO M U S Í** odsúhlasiť zrušenie ZŠ Jána Bakossa a ZŠ Hronská, pričom tak vedenie mesta ani poslanci nemali k dispozícii žiadne relevantné doklady, ktoré by správnosť takéhoto postupu – narýchlo odôvodňovali.

Pokiaľ mesto pripravovalo investíciu do výmeny okien na 7 mestských školách, prečo poslanci odsúhlasili čerpanie značne vysokých súm z rozpočtu mesta - napr.: sumy vo výške 250.000,00 € - na útulok pre psov vo Zvolene a  sumy vo výške 200,000,00 € - na športový klub v Kremničke? Vyčlenenie týchto finančných prostriedkov vo výške a na účel, ako je vyššie uvedené – potvrdil aj primátor mesta p. Gogola na stretnutí s rodičmi a vedením ZŠ Jána Bakossa, ktoré sa konalo dňa 27.05.2014.

Vedenie mesta presviedča verejnosť aj o tom, že po zrušení ZŠ Jána Bakossa, bude v jej budove zriadené centrum voľného času a mestská materská škola, pričom súkromná ZŠ U Filipa zostane zachovaná...

V danej súvislosti sa javí byť nepochopiteľným, že vedenie mesta – na jednej strane má v úmysle ( údajne) zriadiť v budove ZŠ Jána Bakossa mestskú materskú školu (čo bude mesto a teda aj nás všetkých, stáť značné finančné prostriedky) a na strane druhej  **– mesto schválilo návrh na zrušenie tejto ZŠ...** *Prečo ? Nebolo by práve zriadenie a následné zlúčenie mestskej materskej školy s touto ZŠ ideálnym riešením, ako zabezpečiť zvyšovanie počtu žiakov na tejto škole a zároveň tak zlepšiť aj jej hospodárenie ...?*

O tom, že mesto týmto smerom – neuvažuje, svedčí vyjadrenie vedenia mesta, že po zrušení ZŠ Jána Bakossa, súkromná ZŠ U Filipa – v  budove tejto školy zostane zachovaná...V súvislosti s uvedeným si môžeme položiť otázky : *Akým spôsobom chce potom mesto zabezpečiť vyšší počet žiakov na mestských ZŠ ? Rušením mestských škôl a neustálym presunom žiakov zo školy na školu, čo sa už deje ? Alebo je úmyslom niektorých poslancov MsZ zabezpečovať progresívne zvyšovanie počtu žiakov – výlučne pre súkromné ZŠ... ?*

Vedenie mesta tiež tvrdí, že na ZŠ Jána Bakossa sa dlhodobo zapisuje stále menej žiakov... čo sú nepravdivé údaje, nakoľko – v školskom roku 2011/2012 táto ZŠ mala 228 žiakov, v školskom roku 2012/2013 mali 254 žiakov, v školskom roku 2013/2014 mali 252 žiakov ( niektorých žiakov rodičia prehlásili na inú ZŠ po minuloročnom pokuse o zrušenie školy) a v školskom roku 2014/2015 počet žiakov 259.

Na záver - ZŠ Jána Bakossa má nielen z pohľadu kvality výchovno-vzdelávacieho procesu, ale aj z pohľadu ekonomických ukazovateľov - do budúcna vysoký potenciál – avšak len za predpokladu, že vedenie mesta nebude každý rok svojvoľne a bez opodstatnenia navrhovať – jej zrušenie.

**Marica Koreňová**